[{"text_idx": "#000000", "text": "Verda stelo kaj roza triangulo: Specifa antologio originale en Esperanto / Redaktis Giorgio Silfer. \u2013 La Chaux-de-Fonds: Kooperativo de Literatura Foiro, 2021. \u2013 111 p.\nMi imagas, ke mi, kiel interesita leganto, sed sen specifa antau\u0306scio vidas la antologieton Verda stelo kaj roza triangulo en mia libroservo. Eble mi mirus pri la konekto inter la geometriaj formoj. La kovrilo direktus miajn pensojn al uniformo en nazia koncentrejo. C\u0302u temas pri parolantoj de Esperanto malantau\u0306 nazia pikdrato? La libro kaptas mian intereson, kaj mi dau\u0306rigas al la enkonduko, kiu havas la titolon Origino. Tie mi legas, ke Giorgio Silfer kolektis erojn de specifa antologio. Li spuras la temon de sam- kaj ambau\u0306seksamo en la literaturo de Esperanto. Do pri tio temas.\nMi pensas, ke la g\u0302enerala leganto de Esperanto estas klera kaj sen antau\u0306jug\u0302oj kaj legas plu. Post kelkaj linioj mia ideala leganto stumblas super la frazo, ke nur triono de la ankorau\u0306 vivantaj verkistoj estas \u201curanistoj\u201d. Ili estas kio? Jen kaj jen tiu (nePIVa) vorto aperas, kaj mi devas fakte atendi g\u0302is la pag\u0302o 100 por lerni, ke tio estas preferata vorto de Silfer. Por li samseksamantoj estas \u201curanistoj\u201d. Li \u201ctrovas\u201d la vorton neu\u0306trala kaj scienca. Kio estas la avantag\u0302o de c\u0302i tiu apenau\u0306 uzata vorto? Silfer informas, ke Karl Heinrich Ulrichs (1825\u20131895), la avo de la geja movado, proponis g\u0302in. Ulrichs klopodis trovi klarigon pri \u201cla enigmo de la virvira amo\u201d (lau\u0306 la titolo de liaj libroj). Lau\u0306 Ulrichs \u201curanistoj\u201d ne estas perversaj viroj, sed anoj de tria sekso kun \u201cina meso en vira korpo\u201d."}, {"text_idx": "#000001", "text": "Giorgio Silfer \u2013 mi, Wolfgang Kirschstein, trovas tiun miskoncepton nek neu\u0306trala, nek scienca, sed ofenda! Oni ne uzu tian arh\u0302aikan koncepton en la 21a jarcento."}, {"text_idx": "#000002", "text": "Jam estas PIVa vorto por viroj, kiuj amas virojn, kaj g\u0302i estas \u201cgejo\u201d. Tiu vorto estas internacia kaj tute ne gravas, c\u0302u g\u0302i plac\u0302as al Silfer au\u0306 ne. Krome li mem uzas g\u0302in en sia teatraj\u0302o La butiketo de la juvelisto (p. 92)."}, {"text_idx": "#000003", "text": "Cetere: la geja (kaj pli vaste \u2013 la GLATA-movado) ne plu uzas la rozkoloran triangulon, sed la c\u0302ielarkkoloran flagon. C\u0302u tio estas historia au\u0306 nuntempa antologio? (Kaj nun mi komencas kompreni, kial P. F.-K. kaj F. J. M. celis bojkoti tiun antologion.)"}, {"text_idx": "#000004", "text": "Mi revenas al la interesita g\u0302enerala leganto. Tiu vere bezonas komentojn kaj klarigojn por la plena kompreno kaj aprezo de la malsamaj eroj. Iuj komentoj tre helpas, aliaj malpli au\u0306 tute ne. En la \u201cpostparolo\u201d al la teatraj\u0302o de Silfer mi legas tiujn apokrifajn vortojn de Stella Meester: \u201cne mankas kriptaj\u0302oj, kies dec\u0302ifro kondukas la leganton <...> al pli interna tavolo\u201d (p. 99), sed la dec\u0302ifro bedau\u0306rinde ne okazas."}, {"text_idx": "#000005", "text": "Same en la postparolo al kelkaj poemoj de Lajos Ta\u0301rkony mi ricevas la informon, ke liaj poemoj \u201cankorau\u0306 atendas plenan senkodigon\u201d (p. 36). Bedau\u0306rinde, ni devas atendi plu. Sed, c\u0302u vere necesas informi pri Ta\u0301rkony, \u201cke praktike li ne sukcesis sekse maturig\u0302i\u201d (p. 34). Kion signifas tio, kaj c\u0302u tiu scio helpas al la kompreno de la poemoj? Se jes, mi atendas la analizon; se ne, tio estas nedigna snufado same kiel la klac\u0302nivela onidiro pri \u201cpasiva uranisto\u201d. Mi trovas tiun flustradon pri preferoj neinda por serioza antologio de gejtema literaturo en Esperanto."}, {"text_idx": "#000007", "text": "La tekstoj en tiu antologio esploras la temon de samseksamo en diversaj manieroj. En la teatraj\u0302o de Giorgio Silfer sapfismo estas nur truko en la intrigo. Aliflanke, mi ne tre s\u0302atis la poemon La Samseksemulo de Gerrit Berveling, kiu dedic\u0302as siajn vortojn al murdita gejo, kiu forlasis tiun mondon senvorte. La tekstoj de Ulrich Becker kaj Ulrich Matthias rakontas pri renkontoj en la geja medio. La rakontoj de K.R.C. Sturmer kaj Mason Stuttard elegante vualas tion, pri kio temas. Meze en la libro estas \u201catesto\u201d de Daphne Lawless, kiu opinias, ke gejoj kondutas seksisme. Kaj la kompilanto ec\u0302 ne donis al s\u0302i linion en la enhavotabelo."}]